Diari Oficial de la Generalitat Valenciana


Sumari del DOGV 6538, del 08-06-2011 (2011/6610)

ACORD de 3 de juny de 2011, del Consell, pel qual es declara la urgent ocupació dels béns i drets subjectes a l'expedient d'expropiació forçosa, de la Diputació Provincial de Castelló, instruït per a l'execució del projecte d'ampliació i millora de la carretera CV-213, tram de Matet a Algimia de Almonacid.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6538

Data del DOGV
:   08-06-2011

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2011/6610


Data del document
:   03-06-2011

Organisme emissor
:   Conselleria de Solidaritat i Ciutadania

Tipus de document
:   Acord

ACORD de 3 de juny de 2011, del Consell, pel qual es declara la urgent ocupació dels béns i drets subjectes a l'expedient d'expropiació forçosa, de la Diputació Provincial de Castelló, instruït per a l'execució del projecte d'ampliació i millora de la carretera CV-213, tram de Matet a Algimia de Almonacid. [2011/6610]  
El Consell, en la reunió del dia 3 de juny de 2011, va adoptar l'acord següent:  
  
Antecedents de fet  
  
Primer  
La Junta de Govern de la Diputació Provincial de Castelló, en la sessió de 2 de novembre de 2010, va acordar sotmetre a informació pública, pel el termini de 15 dies, la relació dels béns i drets afectats per l'execució del projecte de les obres d'ampliació i millora de la carretera CV-213, tram de Matet a Algimia de Almonacid.  
  
Segon  
El projecte per a la realització de les obres, junt amb l'estudi d'impacte ambiental i l'estudi d'integració paisatgística, van ser aprovats mitjançant un acord plenari de la Diputació Provincial de Castelló de 31 de març de 2009. Sotmés a informació pública mitjançant anunci en el Butlletí Oficial de la Província de Castelló número 51, de 25 d'abril de 2009, en el periòdic Mediterráneo de 24 d'abril de 2009 i en el tauler d'anuncis dels ajuntaments de Matet i Algimia de Almonacid, no consta la presentació de reclamacions o la formulació d'al·legacions, tot això segons el certificat emés per la Diputació Provincial de Castelló el 18 de febrer de 2011.  
  
Tercer  
La relació concreta i individualitzada dels béns i drets objecte d'expropiació es va publicar en el Butlletí Oficial de la Província de Castelló número 144, de 2 de desembre de 2010, i en el periòdic Mediterráneo de 29 de novembre de 2010, havent-se exposat en el tauler d'anuncis dels ajuntaments d'Algimia de Almonacid i de Matet. Es van formular al·legacions per part de Julia Blay Martínez, que van ser resoltes per la Junta de Govern Local el 15 de febrer de 2011.  
  
  
Quart  
Així mateix, mitjançant un acord de 15 de febrer de 2011, la Junta de Govern Local va aprovar definitivament la relació dels béns i drets afectats per l'expropiació forçosa per a l'execució del projecte de referència amb les modificacions oportunes, i es va ratificar la necessitat d'ocupació dels béns i drets al·ludits.  
  
Cinqué  
La sol·licitud d'urgent ocupació de béns i drets afectats per l'expropiació es va formular en l'acord de 15 de febrer de 2011, de la Junta de Govern Local, no obstant això, davant de la falta de concreció i justificació dels motius o circumstàncies que determinen l'aplicació d'este procediment excepcional, es va efectuar requeriment d'ampliació i esmena per part de la Conselleria de Solidaritat i Ciutadania.   
  
Posteriorment, el 29 d'abril de 2011, s'ha justificat la urgència mitjançant un acord de 19 d'abril de 2011, de la Junta de Govern Local, en què s'especifiquen les raons excepcionals de seguretat viària següents:   
«L'esmentat projecte millorarà immediatament la seguretat viària en la carretera denominada CV-213, que enllaça els nuclis urbans de Matet i d'Algimia de Almonacid. A més, és una via de comunicació molt important per als visitants del parc natural de la Serra d'Espadà, el qual ha tingut un important desenrotllament en estos últims anys, que ha generat un gran augment del trànsit de vehicles en esta carretera. Esta circumstància resulta incompatible amb les característiques geomètriques que presenta l'actual carretera, amb traçat molt deficient, tant en planta com en alçat, i que disposa d'una calçada de menys de 4,5 m d'amplària, la qual cosa, unit a les irregularitats presents en el ferm, implica un inadmissible augment del risc per a la circulació de vehicles per l'esmentada carretera.  
Les circumstàncies excepcionals que existix en l'actualitat, citades anteriorment, fan necessària i urgent l'execució del projecte d'ampliació i millora de la carretera CV-213, tram de Matet a Algimia de Almonacid, per a ampliar la secció transversal de la carretera fins als 7,20 metres, rectificar els revolts de radi reduït i amb escassa visibilitat per a millorar la seguretat viària en la circulació, com també construir les interseccions necessàries que permeten la incorporació de vehicles a la carretera, i l'eixida d'esta amb total seguretat».  
  
Sisé  
Consta en l'expedient l'acta de replantejament i la retenció de crèdit.  
  
Fonaments de dret  
  
I. La Diputació Provincial de Castelló té capacitat jurídica per a acordar l'expropiació dels béns afectats a un fi d'utilitat pública o interés social, d'acord amb l'article 2.1 de la Llei d'Expropiació Forçosa, en relació amb l'article 4 de la Llei 7/1985, de 2 d'abril.  
  
  
II. L'article 94 del Text Refós de les Disposicions Legals Vigents en Matèria de Règim Local, aprovat pel Reial Decret Legislatiu 781/1986, de 18 d'abril, disposa que «les obres compreses en els plans d'obres i servicis locals, inclosos els plans provincials de cooperació, portaran annexa la declaració d'utilitat pública i la necessitat d'ocupació dels terrenys i edificis en ells compresos a les efectes de la seua expropiació forçosa».  
  
III. L'article 52 de la Llei d'Expropiació Forçosa, i concordants del seu reglament, preveuen la possibilitat de declarar, excepcionalment, la urgent ocupació dels béns afectats per l'expropiació a què done lloc la realització d'una obra o finalitat determinada, amb les conseqüències que s'hi establixen.  
  
IV. La declaració d'urgent ocupació, que segons l'article 56 del Reglament d'Expropiació Forçosa ha d'estar degudament motivada, ve justificada en el cinqué antecedent de fet.  
  
V. D'acord amb l'annex I, apartat B), 4.3, del Reial Decret 3318/1983, de 25 d'agost, es van traspassar a la Generalitat les competències sobre la declaració d'urgent ocupació dels béns afectats per expropiacions forçoses en expedients instruïts per les corporacions locals. La competència per a formular esta declaració correspon al Consell, d'acord amb els articles 29 i 50 de l'Estatut d'Autonomia de la Comunitat Valenciana, en relació amb l'article 21 i la disposició final segona de la Llei del Consell.  
  
VI. L'acord en què es declare la urgent ocupació dels béns afectats ha de publicar-se en el Diari Oficial de la Comunitat Valenciana, a l'efecte de l'article 56.2 del Reglament d'Expropiació Forçosa, perquè els interessats, una vegada publicada la relació i fins al moment de l'alçament de l'acta prèvia, puguen formular per escrit, davant de la corporació expropiant, al·legacions, només a l'efecte d'esmenar els possibles errors que s'hagen produït al relacionar els béns afectats per la urgent ocupació.  
En el present expedient s'han complit totes les prescripcions legals contingudes en les disposicions abans citades, havent-se tramitat el procediment d'acord amb la legislació vigent en la matèria.  
  
Per tot això, i a proposta del conseller de Solidaritat i Ciutadania, el Consell   
  
ACORDA  
  
Declarar la urgent ocupació dels béns i drets que es relacionen com a annex, afectats per l'expedient expropiatori instruït per la Diputació Provincial de Castelló per a l'execució del projecte de les obres d'ampliació i millora de la carretera CV-213, tram de Matet a Algimia de Almonacid.  
Contra este acord, que posa fi a la via administrativa de conformitat amb el que establix l'article 109.c) de la Llei de Règim Jurídic de les Administracions Públiques i del Procediment Administratiu Comú, els interessats podran interposar els recursos següents:  
  
1. Directament recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats a partir de l'endemà de la notificació o publicació, si és el cas, del present acord en el Diari Oficial de la Comunitat Valenciana, de conformitat amb el que disposen els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa.  
2. Potestativament, recurs de reposició davant el Consell, en el termini d'un mes comptador des de l'endemà de la notificació o publicació, si és el cas, d'este acord en el Diari Oficial de la Comunitat Valenciana, de conformitat amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, tenint en compte que no és possible simultaniejar el recurs contenciós administratiu i el recurs potestatiu de reposició.  
3. En el cas que l'interessat siga una administració pública, no cal interposar recurs en via administrativa, sense perjuí del que disposa l'article 44 de la Llei 29/1998, de 13 de juliol, havent de requerir prèviament perquè s'anul·le o revoque el present acord, en el termini de dos mesos comptats des de l'endemà de la notificació o publicació, si és el cas, d'este acord en el Diari Oficial de la Comunitat Valenciana, tenint en compte que això no incidix en l'executivitat del present acord, ni interromp els terminis amb vista a la seua fermesa, per no ser substitutiu del règim de recursos en via administrativa.   
  
Tot això sense perjuí que els interessats puguen exercitar qualsevol altra via que estimen oportuna.  
  
València, 3 de juny de 2011  
  
El vicepresident primer i secretari del Consell,  
VICENTE RAMBLA MOMPLET  
  
  
  
ANNEX  
  
  
  
  
\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*  
ANEXO  
  
